CELEX: 32017D1995
Language: sk
Date: 2017-11-06 00:00:00
Title: Rozhodnutie Komisie (EÚ) 2017/1995 zo 6. novembra 2017, ktorým sa zachováva odkaz na harmonizovanú normu EN 13341:2005 + A1:2011 o termoplastových stabilných nádržiach na skladovanie domácich vykurovacích olejov, petroleja a dieselových palív nad zemou v Úradnom vestníku Európskej únie v súlade s nariadením Európskeho parlamentu a Rady (EÚ) č. 305/2011 (Text s významom pre EHP )

7.11.2017   
            
            
               SK
            
            
               Úradný vestník Európskej únie
            
            
               L 288/36
            
         ROZHODNUTIE KOMISIE (EÚ) 2017/1995
   zo 6. novembra 2017,
   ktorým sa zachováva odkaz na harmonizovanú normu EN 13341:2005 + A1:2011 o termoplastových stabilných nádržiach na skladovanie domácich vykurovacích olejov, petroleja a dieselových palív nad zemou v Úradnom vestníku Európskej únie v súlade s nariadením Európskeho parlamentu a Rady (EÚ) č. 305/2011
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 305/2011 z 9. marca 2011, ktorým sa ustanovujú harmonizované podmienky uvádzania stavebných výrobkov na trh a ktorým sa zrušuje smernica Rady 89/106/EHS (1), a najmä na jeho článok 18 ods. 2,
   keďže:
   
               (1)
            
            
               Na základe nariadenia (EÚ) č. 305/2011 majú harmonizované normy uvedené v článku 17 spĺňať požiadavky harmonizovaného systému stanovené v uvedenom nariadení alebo prostredníctvom neho.
            
         
               (2)
            
            
               Európsky výbor pre normalizáciu (CEN) prijal v januári 2011 harmonizovanú normu EN 13341:2005 + A1: 2011 „Termoplastové stabilné nádrže na skladovanie domácich vykurovacích olejov, petroleja a dieselových palív nad zemou. Nádrže vyfukované z polyetylénu, rotačne formovaného polyetylénu a polyamidu 6 získaného aniónovou polymerizáciou. Požiadavky a skúšobné metódy“. Odkaz na uvedenú normu bol následne uverejnený v Úradnom vestníku Európskej únie
                   (2). Odkaz na uvedenú normu bol niekoľkokrát znova uverejnený, pričom naposledy bol uverejnený v roku 2017 (3).
            
         
               (3)
            
            
               Nemecko 21. augusta 2015 začalo konanie o formálnej námietke v súvislosti s harmonizovanou normou EN 13341:2005 + A1:2011. Formálna námietka sa zakladala na nedostatku harmonizovaných metód v uvedenej norme na zabezpečenie mechanickej odolnosti, nosnosti, stability a odolnosti proti fragmentácii alebo drveniu predmetných výrobkov pri inštalácii v oblastiach so zemetraseniami alebo v záplavových oblastiach. Následne Nemecko požadovalo obmedzenie odkazu na uvedenú normu v Úradnom vestníku Európskej únie vylúčením oblastí so zemetraseniami alebo záplavových oblastí z jej rozsahu pôsobnosti, prípadne úplné stiahnutie odkazu na uvedenú normu.
            
         
               (4)
            
            
               Podľa stanoviska Nemecka uvedená norma neobsahuje žiadne ustanovenia na určenie parametrov predmetných stavebných výrobkov, keď sa nainštalujú v oblastiach, kde existuje riziko zemetrasení alebo záplav. Potrebné metódy posudzovania určené na dané účely úplne chýbajú, pokiaľ ide o konštrukčné riešenie, nosnú konštrukciu alebo ukotvenie predmetných nádrží. Okrem toho mieru, do akej pohlcujú nárazy, ktoré sú výsledkom zaťažení pri zemetraseniach alebo záplavách, takisto nie je možné posúdiť.
            
         
               (5)
            
            
               Nemecko považuje uvedené nedostatky za porušenie článku 17 ods. 3 nariadenia (EÚ) č. 305/2011, keďže predmetná norma úplne nespĺňa požiadavky stanovené v príslušnom mandáte, ako sa predpokladá v článku 18 uvedeného nariadenia.
            
         
               (6)
            
            
               Pri posudzovaní prípustnosti predložených tvrdení treba uviesť, že dodatočné údajné potreby predložené Nemeckom súvisia s inštaláciou a následným používaním predmetných výrobkov v oblastiach, kde existuje riziko zemetrasení alebo záplav.
            
         
               (7)
            
            
               Podľa článku 17 ods. 3 nariadenia (EÚ) č. 305/2011 sa však v harmonizovaných normách majú stanovovať metódy a kritériá posudzovania parametrov výrobkov, na ktoré sa uvedené normy vzťahujú. Účelom harmonizovaného systému stanoveného v uvedenom nariadení alebo jeho prostredníctvom je stanoviť harmonizované podmienky uvádzania stavebných výrobkov na trh, a nie stanovenie podmienok na ich inštaláciu ani na ich používanie.
            
         
               (8)
            
            
               Práva na predloženie formálnych námietok v súlade s článkom 18 nariadenia (EÚ) č. 305/2011 však nemožno rozšíriť aj na tvrdenia zamerané na iné záležitosti, ako je obsah predmetnej normy. Takéto tvrdenia sa v kontexte formálnych námietok musia preto považovať za neprípustné.
            
         
               (9)
            
            
               Preto, keďže bola prvá požiadavka Nemecka obmedziť odkaz na normu vylúčením oblastí so zemetraseniami alebo záplavových oblastí z rozsahu uplatňovania predmetnej normy zameraná na iné záležitosti ako jej obsah, mala by sa považovať za neprípustnú.
            
         
               (10)
            
            
               Všeobecná alternatívna požiadavka Nemecka úplne stiahnuť odkaz na túto normu je predovšetkým založená na nedostatočnosti uvedenej normy v jej súčasnej podobe, predovšetkým pokiaľ ide o inštaláciu a následné používanie predmetných výrobkov v oblastiach so zemetraseniami alebo záplavových oblastiach.
            
         
               (11)
            
            
               Členským štátom však prináleží plné právo regulovať konkrétne podmienky inštalácie alebo používania stavebných výrobkov za predpokladu, že takéto konkrétne podmienky nezahŕňajú požiadavky na posudzovanie parametrov výrobkov v rozpore s harmonizovaným systémom. Členské štáty majú preto možnosť zakázať alebo obmedziť inštaláciu alebo používanie predmetných výrobkov v oblastiach so zemetraseniami alebo záplavových oblastiach tak, ako je tomu teraz v Nemecku.
            
         
               (12)
            
            
               Na základe obsahu normy EN 13341:2005 + A1:2011, ako aj informácií predložených Nemeckom, výborom CEN a priemyselným odvetvím, a po porade s výbormi zriadeným na základe článku 64 nariadenia (EÚ) č. 305/2011 a článku 22 nariadenia Európskeho parlamentu a Rady (EÚ) č. 1025/2012 (4) sa všeobecne uznáva, že odkaz na uvedenú normu by sa mal v Úradnom vestníku Európskej únie ponechať.
            
         
               (13)
            
            
               Údajná neúplnosť uvedenej normy by preto nemala byť považovaná za dostatočný dôvod na úplné stiahnutie odkazu na normu EN 13341:2005 + A1:2011 v Úradnom vestníku Európskej únie.
            
         
               (14)
            
            
               Odkaz na normu EN 13341:2005 + A1:2011 by sa preto mal v Úradnom vestníku Európskej únie ponechať,
            
         PRIJALA TOTO ROZHODNUTIE:
   Článok 1
   Odkaz na harmonizovanú normu EN 13341:2005 + A1:2011 „Termoplastové stabilné nádrže na skladovanie domácich vykurovacích olejov, petroleja a dieselových palív nad zemou. Nádrže vyfukované z polyetylénu, rotačne formovaného polyetylénu a polyamidu 6 získaného aniónovou polymerizáciou. Požiadavky a skúšobné metódy.“ sa v Úradnom vestníku Európskej únie ponecháva.
   Článok 2
   Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      V Bruseli 6. novembra 2017
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 88, 4.4.2011, s. 5.
   
      (2)  Oznámenie Komisie v rámci vykonávania smernice Rady 89/106/EHS z 21. decembra 1988 o aproximácii zákonov, iných právnych predpisov a správnych opatrení členských štátov vzťahujúcich sa na stavebné výrobky (Ú. v. EÚ C 246, 24.8.2011, s. 1).
   
      (3)  Oznámenie Komisie v rámci vykonávania nariadenia Európskeho parlamentu a Rady (EÚ) č. 305/2011, ktorým sa ustanovujú harmonizované podmienky uvádzania stavebných výrobkov na trh a ktorým sa zrušuje smernica Rady 89/106/EHS (Ú. v. EÚ C 267, 11.8.2017, s. 16).
   
      (4)  Nariadenie Európskeho parlamentu a Rady (EÚ) č. 1025/2012 z 25. októbra 2012 o európskej normalizácii, ktorým sa menia a dopĺňajú smernice Rady 89/686/EHS a 93/15/EHS a smernice Európskeho parlamentu a Rady 94/9/ES, 94/25/ES, 95/16/ES, 97/23/ES, 98/34/ES, 2004/22/ES, 2007/23/ES, 2009/23/ES a 2009/105/ES a ktorým sa zrušuje rozhodnutie Rady 87/95/EHS a rozhodnutie Európskeho parlamentu a Rady č. 1673/2006/ES (Ú. v. EÚ L 316, 14.11.2012, s. 12).